Rådets konklusioner

af 29. juni 2000

om lægemidler og folkesundhed

(2000/C 218/04)

RÅDET FOR DEN EUROPÆISKE UNION,

(1) NOTERER SIG konklusionerne af drøftelserne på den europæiske konference om lægemidler og folkesundhed den 11.-12. april 2000 i Lissabon om det fremtidige europæiske system for vurdering og kontrol af lægemidler, betydningen af lægemidlers forøgede terapeutiske værdi, aspekter ved bestemmelse af innovation og forskning, rationel anvendelse af lægemidler, betydningen og udviklingstendenser for lægemiddelinformationssystemer, den øgede anvendelse af generiske lægemidler samt grundlæggende spørgsmål i forbindelse med veterinærlægemidler.

(2) FREMHÆVER det fortsatte behov for regulering af lægemiddelsektoren på nationalt plan eller fællesskabsplan alt efter, hvad der er mest hensigtsmæssigt, så privat lægemiddelforsyning kan forenes med sociale målsætninger. Politikken skal sikre bredest mulig adgang til passende lægemidler og tage udfordingerne fra dynamiske lægemiddelmarkeder op under hensyn til den europæiske medicinalindustris betydning som en effektiv førende teknologisektor med stor værditilvækst, som skaber job til højt kvalificerede personer. Fællesskabet har i denne forbindelse lejlighed til inden for rammerne af de beføjelser, der er fastsat i traktaten, at bistå medlemsstaterne i deres bestræbelser på at forfølge sundhedspolitiske og industripolitiske målsætninger. Dette er særligt vigtigt i forbindelse med udvidelsen.

(3) UNDERSTREGER, at den kommende revision af Fællesskabets lægemiddellovgivning bør finde sted under fuld hensyntagen til, at de centrale og decentrale godkendelsesprocedurer er og skal være baseret på princippet om samarbejde og snæver inddragelse af medlemsstaterne i godkendelsesprocessen.

(4) FREMHÆVER, at det er meget vigtigt at finde frem til lægemidler med mærkbart forøget terapeutisk værdi for at fremme innovation, hvilket er af afgørende betydning ikke alene ud fra et sundhedsbeskyttelsesperspektiv, men også ud fra en erhvervspolitisk synsvinkel, og at dette kræver relevant grundforskning og anvendt forskning såvel på nationalt plan som på fællesskabsplan.

(5) MINDER OM betydningen af foranstaltninger inden for rammerne af strategien til bekæmpelse af antimikrobiel resistens, jf. de resolutioner, som Rådet (sundhed) og Rådet (landbrug) vedtog på samlingerne henholdsvis den 8. juni og den 12. december 1999.

(6) PÅPEGER, at det i betragtning af, at de øgede krav til sundhedspleje lægger stort pres på de disponible midler, er bydende nødvendigt, at udgifter til lægemidler ligesom alle andre områder inden for sundhedspleje vurderes for at sikre en rationel anvendelse af lægemidler, og mener, at samarbejde mellem medlemsstaterne for at udveksle erfaringer og udvikle evalueringsmetoder kan være meget værdifuldt i denne henseende.

(7) FINDER det vigtigt at udvikle databaser, der kan give sektoruafhængig lægemiddelinformation til fagfolk i sundhedssektoren samt i relevante tilfælde til befolkningen, f.eks. om generiske lægemidler. Dette bør ske parallelt med udvidelsen af de eksisterende informationssystemer.

(8) UNDERSTREGER, at fremme af anvendelsen af generiske lægemidler kan medføre et kraftigt fald i udgifterne til lægemidler, idet den fremmer omkostningseffektiv anvendelse. Anvendelsen af generiske lægemidler giver også en margen i lægemiddeludgifterne, som kan hjælpe med til at betale for nye innovative produkter.

(9) PÅPEGER, at der melder sig spørgsmål om kvalitet, sikkerhed og virkningsfuldhed af lægemidler til veterinær brug på samme måde som i forbindelse med humanmedicinske lægemidler. Endvidere skal man overveje forbrugersikkerheden vedrørende varer af animalsk oprindelse, sikker anvendelse af veterinærlægemidler, politikker for udryddelse af visse smitsomme sygdomme, mulig spredning i miljøet og beskyttelse mod former for misbrug.

10. OPFORDRER Kommissionen til at tage hensyn til ovenstående betragtninger, når de er relevante for udarbejdelsen af detaljerede planer og gennemførelsesstrategier til det nye folkesundhedsprogram samt den forestående revision af Fællesskabets lægemiddellovgivning.

11. OPFORDRER INDTRÆNGENDE Kommissionen til i det videre arbejde med den brede sundhedsstrategi at udnytte alle tænkelige muligheder for en fællesskabsindsats i forbindelse med lægemidler og folkesundhed, især en indsats for at fremme samarbejde og erfaringsudveksling mellem medlemsstaterne, under anvendelse af alle de indsatsmuligheder, som er indeholdt i traktaten.

12. OPFORDRER medlemsstaterne til at yde deres fulde støtte til en sådan politik og til at lette gennemførelsen heraf både på nationalt plan og på fællesskabsplan.